'A Nigerie, ufficialmènde Repubbleche Federale d'a Nigerie, jè ô state cchiù populate de ll' Afriche occidentale. Confine cu 'u Benin ad ovest, 'u Ciad ed 'u Camerun ad est, 'u Niger a nord e a sud ète vagnate da ll' Oceane Atlandiche cu 'u Gurfe de Guinee. Uèttave state d'u munne pe' popolazzione, fàce parte d'u Commonwealth of Nations. Le prengepále cetate, oltre ad 'a capitale de ôsce a die Abuja (da 'u 1991) e a quèdde precedente, Lagos, sonde: Abeokuta, Ibadan, Port Harcourt, Kano, Kaduna, Jos e Benin City.
Jè 'na repubbleche costituzionale de tipe federale combrennende 36 state. 'U territorie nigeriane jè jàvitate accumenzanne da 'u 9.000 a.C. e fu denominate Nigerie da Flora Shaw, future zite d'u Barone Lugard, jndr'ô XIX sèchele. Da 'u punde de viste releggiose 'a popolazzione se scucchie quase perfettamènde 'mbrà crestiáne e musulmane. L'economije d'ô state jè jndre 'na forte crescite, cumme demostrane le date d'u Funne Monetarie 'Ndernazionale d'u 2008 e d'u 2009.
'A Nigerie se iacchie jndr'ô Gurfe de Guinee, jndr'à ll' Afriche Occidentale. Le cetate prengepále sonde concendrate jndr'à lle chianure d'u sud. 'A vanne cendrale d'u paise jè furmate da colline e ìrtechiane. 'U nord jè prevalentemènde occupate da chianure aride. Le pajèsere confinande sonde Benin, Niger, Ciad e Camerun.
'A Nigerie jè approssemativamènne scucchiáte jndre quiste ttrè reggione da le jume Niger e Benue, ca se spànnene pe' 'u paise da nord-est a sud-ovest, pe' confluire nnande ad 'u cendre d'u paise, non assaje lundane d'a nuève capitale federale Abuja. A quiste punde le dò jume aunite scorrone verse sud n'direziune de ll' Oceane Atlandiche, ad 'u cui 'ngondre ccrèjene 'u delte d'u Niger.
Cchiù ca da lle combonènde morfologgeche, 'a varietate de lle condiziune ambiendale jè determinate, jndr'à Nigerie, specialmènde da 'u clime. Jidde cange da sud a nord seconne le modaletate proprije de le vaste superfice continendale suggette a lle ritme staggionale ca cangiane continuamènde pe' lle 'nflusse de lle masse d'arije maritteme e continendale. Se honne 'nvìerne asciutte ed estate chiovose, cu 'u progressive attenuarse verse nord de lle apporte umide oceaneche. A quiste jè 'nvece costantemènde suggette 'a vanne costiere e n'particulare 'a reggione deltizie d'u Niger, caratterezzate da 'nu clime de tipe equatoriale. 'A staggione de lle chiogge stè dure da 4 a 7 mise jndr'à reggione combrese 'mbrà lle parallele de 11º e 8º (da másce o da sciùgne a settèmmre o a ottommre); dope quiste periode avène 'a longhe staggione asciutte legate a lle 'nflusse de ll'andiciclone sahariane ca genere viènde caratteristeche, secche, cumme l'harmattan. A sud de quèste vanne 'a staggione chiovose stè dure cirche 7 mise. Jndr'à vanne costiere a clime equatoriale pe' spiccià, le chiogge sonde omogeneamènde spannùte jndr'ô curse de ll'anne, pure ce devendane 'nu picche cchiù tènue jndr'à lle mise 'nvìernale. Jndr'à lle 'nzieme de ll'annate le precipitaziune raggiungone aqquà le 2.500 mm; jndr'à vanne 'ndermedie cangiane 'mbrà lle 1.000 e le 1.500 mm; pe' spiccià jndr'à vanne settendrionale vonne da lle 1.000 a le 500 mm verse nord. Pe' quanne arreguarde le valore termeche, se scè da lle medie equatoriale de le 25-26 °C d'a vanne costiere, a le 26-30 °C de lle zone 'ndermedie, jndre cui le oscillaziune sonde cchiù senzibbele; jndr'à vanne settendrionale, pe' spiccià, a le valore massime de 38-41 °C se opponène le medie mineme de 13-16 °C. Le masseme se verificane aqquà jndr'à ll'arrive d'a staggione de lle chiogge (abbrìle).
scn_Latn lij_Latn scn_Latn scn_Latn lij_Latn